CELEX: 32018R0066
Language: hu
Date: 2017-09-29 00:00:00
Title: A Bizottság (EU) 2018/66 felhatalmazáson alapuló rendelete (2017. szeptember 29.) az (EU) 2016/1011 európai parlamenti és tanácsi rendeletnek a származtatott termékektől eltérő pénzügyi eszközök névértékének, a származtatott termékek névleges összegének és a befektetési alapok nettó eszközértékének értékelési módja tekintetében történő kiegészítéséről (EGT-vonatkozású szöveg. )

17.1.2018   
            
            
               HU
            
            
               Az Európai Unió Hivatalos Lapja
            
            
               L 12/11
            
         A BIZOTTSÁG (EU) 2018/66 FELHATALMAZÁSON ALAPULÓ RENDELETE
   (2017. szeptember 29.)
   az (EU) 2016/1011 európai parlamenti és tanácsi rendeletnek a származtatott termékektől eltérő pénzügyi eszközök névértékének, a származtatott termékek névleges összegének és a befektetési alapok nettó eszközértékének értékelési módja tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről, valamint a 2008/48/EK és a 2014/17/EU irányelv, továbbá az 596/2014/EU rendelet módosításáról szóló, 2016. június 8-i (EU) 2016/1011 európai parlamenti és tanácsi rendeletre (1) és különösen annak 20. cikke (6) bekezdésének a) pontjára,
   mivel:
   
               (1)
            
            
               A referenciamutatóra hivatkozó pénzügyi eszközök, pénzügyi ügyletek és befektetési alapok összértéke alapvető kritériuma az adott referenciamutató (EU) 2016/1011 rendelet szerinti kritikus, jelentős és nem jelentős kategóriákba történő besorolásának. Ezért szükséges, hogy a származtatott termékektől eltérő pénzügyi eszközök névértékét, a származtatott termékek névleges összegét és a befektetési alapok nettó eszközértékét az Unió egészében azonos módon számítsák ki, így biztosítva a referenciamutatók konzisztens kategorizálását és az (EU) 2016/1011 rendelet egységes alkalmazását a tagállamokban.
            
         
               (2)
            
            
               Következésképp a referenciamutatók megbízhatóságának biztosítása érdekében a származtatott termékektől eltérő pénzügyi eszközök névértékét, a származtatott termékek névleges összegét és a befektetési alapok nettó eszközértékét szabályozási adatok alapján kell kiszámítani, amennyiben rendelkezésre állnak.
            
         
               (3)
            
            
               A pénzügyi eszközök, pénzügyi ügyletek és befektetési alapok összértékének kiszámításához mind a referenciamutatóra közvetlenül, mind a referenciamutatóra referenciamutatók kombinációjában közvetve hivatkozó érintett pénzügyi eszközöket, pénzügyi ügyleteket és befektetési alapokat figyelembe kell venni. Ha egy pénzügyi eszköz, pénzügyi ügylet vagy befektetési alap több referenciamutatóra hivatkozik, helyénvaló ezt a többszörös hivatkozást figyelembe venni a referenciamutatóra hivatkozó pénzügyi eszközök, pénzügyi ügyletek és befektetési alapok összértékének kiszámításánál, mivel ezek a pénzügyi termékek nem kizárólag az adott referenciamutatótól függnek. Az összértéknek a közvetett hivatkozások esetében történő kiszámítását tehát pontosítani kell annak érdekében, hogy az összérték közvetlenül alkalmazható és a számítás az Unió egészében egységes legyen,
            
         ELFOGADTA EZT A RENDELETET:
   1. cikk
   A származtatott termékektől és a kollektív befektetési vállalkozások befektetési jegyeitől eltérő pénzügyi eszközök nominális összege
   A származtatott termékektől és a befektetési vállalkozások befektetési jegyeitől eltérő pénzügyi eszközök névértéke az (EU) 2017/585 felhatalmazáson alapuló bizottsági rendelet (2) melléklete 3. táblázatának 14. mezőjében említett teljes kibocsátott névleges összeg pénzben kifejezett értéke.
   2. cikk
   A származtatott termékek névleges összege
   A származtatott termékeknek az (EU) 2016/1011 rendelet 20. cikke (6) bekezdésének a) pontjában említett névleges értéke az (EU) 2017/104 felhatalmazáson alapuló bizottsági rendelet (3) melléklete 2. táblázatának 20. mezőjében említett névleges összeg. Amennyiben azonban a névleges összeg negatív, a névleges összeg az abszolút értékkel lesz egyenlő.
   Hitelderivatívaindex-ügyletek esetében a névleges értékre alkalmazni kell az (EU) 2017/104 felhatalmazáson alapuló rendelet melléklete 2. táblázatának 89. mezője szerinti indextényezőt.
   3. cikk
   Kollektív befektetési vállalkozások nettó eszközértéke
   A kollektív befektetési vállalkozásoknak az (EU) 2016/1011 rendelet 20. cikke (6) bekezdésének a) pontjában említett nettó eszközértéke a következők valamelyike:
   
               a)
            
            
               a 2009/65/EK európai parlamenti és tanácsi irányelv (4) hatálya alá tartozó kollektív befektetési vállalkozások esetében: az említett irányelv 68. cikke (2) bekezdésében említett legfrissebb éves vagy féléves beszámoló szerint egy befektetési jegyre jutó nettó eszközérték szorozva a befektetési jegyek számával;
            
         
               b)
            
            
               a 2011/61/EU európai parlamenti és tanácsi irányelv (5) hatálya alá tartozó kollektív befektetési vállalkozások esetében: a 231/2013/EU felhatalmazáson alapuló bizottsági rendelet (6) 104. cikke (1) bekezdésének c) pontjában említett legfrissebb rendelkezésre álló nettó eszközérték.
            
         4. cikk
   Alternatív összegek és értékek alkalmazása
   Ha a referenciamutatóra hivatkozó, az 1., 2. és 3. cikkben említett pénzügyi eszközök, pénzügyi ügyletek vagy befektetési alapok összértékének kiszámításához szükséges összegek vagy értékek nem állnak rendelkezésre vagy nem teljeskörűek, az (EU) 2016/1011 rendelet 20. cikke (1) bekezdésének a) pontjában említett összértéket és az említett rendelet 24. cikke (1) bekezdésének a) pontjában említett átlagos összértéket alternatív összegek vagy értékek – többek között helyettesítő értékek és magán adatszolgáltatóktól származó összegek vagy értékek vagy piacműködtetők által kiszámított és közzétett nyilvános adatok – használatával kell kiszámítani, feltéve, hogy ezek a helyettesítő értékek és összegek vagy értékek kellőképpen elfogadottak és megbízhatók.
   Az alternatív összegeket vagy adatokat felhasználó referenciamutató-kezelő az összértéket a legnagyobb gondosság elve alapján és a legjobb tudása szerint számítja ki a rendelkezésre álló adatok alapján.
   Az alternatív összegeket vagy adatokat felhasználó referenciamutató-kezelő az illetékes hatóságnak az (EU) 2016/1011 rendelet 24. cikkének (3) bekezdése szerinti értesítésekor írásban tájékoztatja az illetékes hatóságot az igénybe vett adatforrásokról.
   5. cikk
   Pénznem
   Az 1., 2. és 3. cikkben említett összegeket és értékeket EUR-ban kell megadni. Ha szükséges, az összegeket vagy értékeket az Európai Központi Bank által az euróra vonatkozóan közzétett napi referencia-devizaárfolyamon kell átkonvertálni.
   6. cikk
   Referenciamutatóra való közvetett hivatkozás referenciamutatók kombinációjában
   Ha a referenciamutatót referenciamutatók kombinációjában közvetve használják, az (EU) 2016/1011 rendelet 20. cikkének (1) bekezdésében és a 24. cikke (1) bekezdésének a) pontjában említett küszöbértékek alkalmazásában az összegek vagy értékek a következők egyikének felelnek meg:
   
               a)
            
            
               a referenciamutató százalékos súlya a referenciamutatók kombinációján belül, megszorozva – az adott esettől függően – az érintett pénzügyi eszköz vagy befektetési alap teljes összegével vagy összértékével vagy átlagértékével, amennyiben az említett súly egyértelműen meghatározott vagy a rendelkezésre álló információk alapján megbecsülhető;
            
         
               b)
            
            
               az érintett pénzügyi eszköz vagy befektetési alap – az adott esettől függően – teljes összege vagy összértéke vagy átlagértéke elosztva a referenciamutatók kombinációjában szereplő referenciamutatók számával, amennyiben a referenciamutató tényleges súlya nincs meghatározva és nem is becsülhető meg.
            
         7. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. szeptember 29-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 171., 2016.6.29., 1. o.
   
   
      (2)  A Bizottság (EU) 2017/585 felhatalmazáson alapuló rendelete (2016. július 14.) a 600/2014/EU európai parlamenti és tanácsi rendeletnek a pénzügyi eszközökre vonatkozó referenciaadatok adatstandardjaira és -formátumaira, valamint az Európai Értékpapírpiaci Hatóság és az illetékes hatóságok által kialakítandó mechanizmusokkal kapcsolatban szükséges technikai intézkedésekre vonatkozó szabályozástechnikai standardok tekintetében történő kiegészítéséről (HL L 87., 2017.3.31., 368. o.).
   
      (3)  A Bizottság (EU) 2017/104 felhatalmazáson alapuló rendelete (2016. október 19.) a tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU európai parlamenti és tanácsi rendeletnek a kereskedési adattáraknak bejelentendő adatok minimális részleteit meghatározó szabályozási technikai standardok tekintetében történő kiegészítéséről szóló 148/2013/EU felhatalmazáson alapuló rendelet módosításáról (HL L 17., 2017.1.21., 1. o.).
   
      (4)  Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.).
   
      (5)  Az Európai Parlament és a Tanács 2011/61/EU irányelve (2011. június 8.) az alternatívbefektetésialap-kezelőkről, valamint a 2003/41/EK és a 2009/65/EK irányelv, továbbá az 1060/2009/EK és az 1095/2010/EU rendelet módosításáról (HL L 174., 2011.7.1., 1. o.).
   
      (6)  A Bizottság 231/2013/EU felhatalmazáson alapuló rendelete (2012. december 19.) a 2011/61/EU európai parlamenti és tanácsi irányelvnek a mentességek, az általános működési feltételek, a letétkezelők, a tőkeáttétel, az átláthatóság és a felügyelet tekintetében történő kiegészítéséről (HL L 83., 2013.3.22., 1. o.).